નિયમિત ઊંઘો-નિયમિત ઊઠો – રાત્રે વહેલા સૂઈને વહેલા ઊઠે વીર, બળ બુદ્ધિને ધન વધે, સુખમાં રહે શરીર. આ બે લીટીની ઉક્તિમાં આપણા સંપૂર્ણ શારીરિક જીવનનો સાર છુપાયેલો છે. આપણા ઋષિમુનિઓથી લઈને આપણા વડવાઓ સુધી બધા જ આપણને સૂર્યોદય પહેલાં ઊઠવાનું કહે છે. નવ-નવ કલાકની ઊંઘ પછી પણ તમે જ્યારે સવારે મોડા ઊઠો છો ત્યારે તમે જરા પણ તાજગી સ્ફૂર્તિ અનુભવો છો ? નહી ને ! નાહીને ફ્રેશ થયા પછી પણ તમારી આંખમાં બધાને ઊંઘ જ દેખાય છે ને ? શરીર માટે 24 કલાકમાં માત્ર 7થી 8 કલાકની ઊંઘ પૂરતી છે, પણ તેમ છતાં આજે આપણને નવ-નવ કલાકની ઊંઘ અપૂરતી લાગે છે. આવું કેમ ? આની પાછળનું કારણ છે આપણી ઊંઘવા અને ઊઠવા પાછળની અનિયમિતતા. રાત્રે દસ વાગે સૂઈ જવું અને સવારે સૂર્યોદય પહેલા ઊઠી જવાની ટેવ પાળી જુઓ. થોડા જ દિવસો પછી તમારી સવાર સ્ફૂર્તિવાળી બની જશે.